答裴送序意
作者：梅堯臣
朝代：宋

paragraphs: 我欲之許子有贈，爲我爲學勿所偏。
誠知子心苦愛我，欲我文字無不全。
居常見我足吟詠，乃以述作爲不然。
始曰子知今則否，固亦未能無諭焉。
我於詩言豈徒爾，因事激風成小篇。
辭雖淺陋頗剋苦，未到二雅未忍捐。
安取唐季二三子，區區物象磨窮年。
苦苦著書豈無意，貧希祿廩塵俗牽。
書辭辯說多碌碌，吾敢虛語同後先。
唯當稍稍緝銘誌，願以直法書諸賢。
恐子未諭我此意，把筆慨歎臨長川。